Bybelskool » Hosea – God volhard altyd in sy liefde
28 Jan2015 Hosea – God volhard altyd in sy liefde
Hoewel die fyner indeling van die onderskeie profesieë in die boek Hosea nie altyd maklik gedoen kan word nie, is die breë indeling van die boek heel duidelik:
Hoofstuk 1-3 vertel van die opdrag van die Here aan Hosea om ‘n ontroue vrou, Gomer, te neem, en kinders by haar te hê. Sy bly egter nie getrou aan hom nie. Dié onverkwiklike huweliksverhouding word dan deur die Here as metafoor gebruik om sy verhouding met die ontroue Israel (en Juda) te beskryf as basis vir die res van Hosea se boodskap.
Hoofstuk 4-11 bevat hoofsaaklik onheilsprofesieë waarin die “regsaak” (4:1) wat die Here teen die volk het oor hulle ontrouheid aangevoer word. Hy kla hulle vir hulle afvalligheid aan en kondig daarmee ook sy strawwe vir hulle sonde aan. Tóg gee Hy ook ‘n belofte van herstel gebaseer op sy deernisvolle liefde vir hulle (11:1-11).
Hoofstuk 12-14 herhaal dié onheilsprofesieë van ‘n “regsaak” (12:3) van die Here teen die volk sowel as die belofte van herstel van hulle afvalligheid as hulle hulle tot Hom sal bekeer (14:2-10).
Ons gaan dit as volg lees:
1:1-12 – Hosea trou met die ontroue Gomer 2:1-3:5 – God kla Israel aan, maar belowe tog weer ‘n nuwe toekoms
4:1-5:7 – Die Here het ‘n regsaak teen die leiers en die volk
5:8-7:16 – Julle getrouheid is soos ‘n môrewolk, soos dou wat vroeg verdwyn
8:1-9:9 – Die tyd van afrekening het gekom
9:10-10:15 – Hulle sal swerwers wees onder die nasies
11:1-11 – My hart is diep ontroer in My, die deernis brand in My
12:1-15 – Die Here het ‘n regsaak teen sy volk
13:1-14:1 – Daarom sal hulle word soos ‘n môrewolk, soos dou wat vroeg verdwyn
14:2-10 – Ek sal hulle afvalligheid genees, Ek sal hulle uit vrye wil liefhê